Steeds geen teken van Baaise maSilvia Wittal (45), ‘n ma van twee, word steeds vermis. (Foto: Verskaf) Die ondersoek na die verdwyning van Silvia Wittal, ŉ Duitse burger van Richmond Hill in Gqeberha (Port Elizabeth), duur steeds voort. Wittal (45), ŉ Duits-onderwyseres, se eksman, Kevin Crouse, het haar op 2 Januarie as vermis aangemeld. Kapt. André Beetge, polisiewoordvoerder, sê die ondersoekbeamptes het verskeie leidrade opgevolg en daar word gehoop dat Wittal binnekort opgespoor sal word. Daar is in hierdie stadium egter nog geen deurbraak gemaak nie. Op ŉ Facebook-groep wat begin is om met die soektog na die Wittal te help, lui ŉ inskrywing dat die polisie sekere ondersoekrigtings reeds afgehandel het. Dit het ingesluit ŉ ondersoek van byvoorbeeld elektroniese toestelle, kringtelevisiebeeldmateriaal en leidrade wat in Jeffreysbaai en St. Francis opgevolg is. Die polisie het reeds ŉ paar dae ná die verdwyning Wittal se motor, ŉ silwer Kia Piccanto, tydens ŉ uitgebreide soektog by Schoenmakerskop gevind. “Ons wag nog vir die forensiese span wat steeds besig is met die ondersoek na die motor,” lui die inskrywing. Wittal se broers in Duitsland is volgens die inskrywing in verbinding met die Duitse en Suid-Afrikaanse owerhede. Mike Venter, bedryfshoof van SA Community Crime Watch wat ook met die soektog na Wittal help, sê daar was ná haar verdwyning nog geen spoor van beweging op enige van Wittal se bankrekeninge nie. Haar selfoon en skootrekenaar is tuis gelos. Daar was ook ŉ hernude beroep op mense om in die soektog na Wittal te help. ŉ Groep vrywilligers kom Saterdag weer byeen om die gebied by Schoenmakerskop vir Wittal te fynkam.